Gunvor (yhtiö)

Gunvor Group Ltd., lyhyesti Gunvor, on Kyprokselle rekisteröity, maaöljyä, nesteytettyä maakaasua (LNG) ja muita raaka-aineita maailmanlaajuisesti välittävä, yksityisesti omistettu energiakonserni. Yhtiö myös jalostaa öljytuotteita ja on laajentanut toimintaansa maakaasua hyödyntäviin tai uusiutuvaa energiaa tuottaviin voimalaitoksiin. 
Yhtiön perustivat ruotsalainen Torbjörn Törnqvist yhdessä venäläisen, tuolloin Helsingissä asuneen Gennadi Timtšenkon kanssa vuonna 1997. Yhtiön nimi Gunvor on Törnqvistin 1980-luvun lopulla edesmenneen äidin nimi. Yrityksen kotipaikka on Nikosia, mutta sen pääkonttori on Genevessä, jonne perustajaosakkaat vuonna 2002 muuttivat. 
Yhtiön oman ilmoituksen mukaan sen pääomistaja (84,8 %, 2024) on hallituksen puheenjohtaja, monimiljardööriksi noussut Törnqvist. Hän osti Timtšenkon osuuden yhtiöstä vuonna 2014 tämän jouduttua pakotteiden kohteeksi Venäjän miehitettyä Krimin niemimaan vuonna 2014. Loppuosuuden omistavat yrityksen työntekijät.
Vuonna 2024 yhtiö kirjasi liikevaihdokseen 136 miljardia dollaria. Liiketoiminta jakautui monelle mantereelle. Vuonna merkittävimmän osan liikevaihdosta tekivät yhtiön Sveitsin (57,4 mrd. USD) ja Yhdysvaltain toimipisteet (46,6 mrd USD), kolmantena oli Singapore (25,7 mrd. USD). Muiden toimipisteiden merkitys oli pienempi (6,8 mrd. USD). Vuoden 2025 ensimmisen puoliskon liikevaihto kasvoi maakaasukaupan voluumin nousun seurauksena, mutta nettovoitto laski voimakkaasti jyrkästi. Yhtiölle tärkeällä öljymarkkinoilla oli ylitarjontaa ja katemarginaali oli kapea. Yhtiön palveluksessa on vajaa 2 000 henkeä.
Epäeettisiä toimintatapoja.
Ruotsin yleisradioyhtiö Sveriges Radion Eko-ohjelmassa paljastettiin Gunvor-yhtiön sekaantuneen välikäsien kautta totetutettuun venäläisperäisen öljyn salakuljetukseen Valko-Venäjältä jo vuonna 2007.
Vuonna 2019 yhtiö velvotettiin maksamaan Sveitsin valtiolle sakkoina ja korvauksina yhteensä 94 miljoonaa Sveitsin frangia rikollisesta, korruptioon liittyvästä toiminnastaan Kongon demokraattisessa tasavallassa ja Norsunluurannikossa. Transparency International nosti yhtiön toiminnan esille vuonna 2020 yhtenä viidestä esimerkistä, joilla havainnollistettiin kuinka räikeää korruptiota esiintyy myös vähiten korruptoituneiden maiden yrityksissä. 
Gunvor myönsi maksaneensa lahjuksia Ecuadorin hallinnon virkamiehille kauppojaan edistäkseen ja vuonna 2024 Yhdysvallat määräsi yhtiön maksamaan 660 miljoonan dollarin sakot lahjusten vuoksi.
Liiketoiminta Venäjän kanssa 2022–.
Yhtiönä Gunvor tuomitsi maaliskuun 2022 alussa Ukrainan sodan ja väkivaltaisuudet siviiliväestöä kohtaan. Käytännössä yhtiö jatkoi vielä vuotta myöhemmin öljytuotteiden merkittävää ostamista Venäjältä. Yhtiö omistaa yhä 26 prosentin osuuden Ust-Lugan sataman öljyterminaalista. Nesteytettyä kaasua (LNG) Gunvor on ostanut vielä vuosina 2023, 2024 ja 2025 pitkäaikaisten (vuoteen 2038 saakka jatkuvien) toimitussopimusten perusteella. Sopimuskumppanina on Novatekin Jamal LNG -hanke. Novatekin osake-enemmistö on kuulunut Putinin lähipiirin miljardööreille Leonid Mihelson ja Timtšenko. Tässä yhteydessä on syytä huomata, että useat Euroopan unionissa toimivat yhtiöt saavat pitkäaikaisilla sopimuksilla huomattavasti Gunvoria suurempia LNG-toimituksia venäläiseltä Novatekiltä. Euroopan komission 23. lokakuuta 2025 julkaisema 19. pakotepaketti Venäjälle sen Ukrainan sotatoimien johdosta sisältää kuitenkin velvoitteen, että pitkäaikaisista nesteytetyn kaasun toimitussopimuksista on irtauduttava vuoden 2027 alkuun mennessä.
Lukoilin kansainvälisten liiketoimien ostotarjous.
Lokakuun 2025 lopulla uutisoitiin Gunvorin tehneen ehdollisen ostotarjouksen Yhdysvaltojen pakotteiden piiriin joutuneen venäläisen öljy-yhtiö Lukoilin ulkomailla sijaitsevien liiketoimintojen pääosan ostamisesta. Näihin kuuluisi esimerkiksi Suomessa toimiva Teboil. Kaupan toteutumisen edellytys olisi muun muassa Yhdysvaltain pakoteviranomaisten hyväksyntä. Esimerkiksi Venäjän ympäristöpolitiikan professori Veli-Pekka Tynkkynen arvioi, että Gunvorilla on todennäköisesti yhä kytköksiä venäläiseen rahaan. Bloombergin mukaan kauppa on seurausta pakotteista Yhdysvaltojen asetettua Rosneftin ja Lukoilin mustalle listalle.
Financical Timesin mukaan Lukoilin ulkomaiset liiketoiminnot työllistävät noin 15 000 henkeä ja omistusten arvo olisi erään asiantuntija-arvion mukaan luokkaa 12 miljardia dollaria. Kauppahinta olisi tässä tilanteessa todennäköisesti edullisempi. Toinen uutisartikkeli esitti markkinahinnan olevan 10 miljardia dollaria. Haastatellun analyytikon mukaan Lukoil oli todennäköisesti ennakolta suunitellut varautumistaan sanktioihin ja luultavasti myös keskustellut sopimuksesta ennakolta Gunvorin kanssa. Kaupan esisopimuksen tarkempaa sisältöä ei tässä vaiheessa ole tuotu julkisuuteen.
Mikäli Lukoil-kauppa toteutuu täysimääräisesti, Gunvorin liiketoiminnat voisivat kasvaa (sen nykyiseen liiketoimintamalliin sopivilla) öljynjalostamoilla (Neftohim Burgas Bulgariassa, Petrotel-Lukoil Ploieștissa Romaniassa ja lisäksi 40 % osuus jalostamossa Vlissingenissä Alankomaissa). Bulgarian Burgasissa sijaitseva öljynjalostamo on Balkanin suurin. Lukoilin 5 336:sta (2 456 Venäjän ulkopuolella) polttoaineen jakeluasemasta vajaa puolet voisi siirtyä kaupassa Gunvorille. Lukoililla on myös useita osuuksia öljykentistä Venäjän ulkopuolella esimerkiksi Irakissa (Qurna-2) ja Afrikassa; näitä voisi siirtyä kaupassa Gunvorille. 
Runsaassa viikossa ostotarjouksen julkistamisesta kävi ilmi, ettei Yhdysvaltain valtonvarainministeriö hyväksyisi Gunvorin tekemää ostotarjousta. Asiasta viestittiin 'niin kauan kuin Putin jatkaa järjettömiä surmaamisia (Ukrainassa), Kremlinin nukke, Gunvor, ei koskaan saisi (Yhdysvalloista) toimilupaa operointiin ja kannattavaan toimintaan'. Tämän seurauksena Gunvor perui ehdollisen ostotarjouksensa.